Ettepanek: NÕUKOGU RAKENDUSOTSUS, millega lubatakse Taani Kuningriigil ja Rootsi Kuningriigil pikendada erimeetme kohaldamist, millega tehakse erand ühist käibemaksusüsteemi käsitleva direktiivi 2006/112/EÜ artiklitest 168, 169, 170 ja 171 /* COM/2013/0584 final - 2013/0283 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi (edaspidi „käibemaksudirektiiv”))[1] artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmed kõnealuse direktiivi sätetest erandite tegemiseks, et lihtsustada maksu kogumise menetlust või ära hoida teatavat liiki maksudest kõrvalehoidumist või maksustamise vältimist. Kirjades, mis registreeriti komisjoni peasekretariaadis vastavalt 3. ja 4. aprillil 2013, taotlesid Taani ja Rootsi olemasoleva erandi pikendamist, mis anti otsusega 2000/91/EÜ[2] ning mida pikendati otsustega 2003/65/EÜ[3] ja 2007/132/EÜ[4]. Käibemaksudirektiivi artikli 395 lõike 2 kohaselt teavitas komisjon 12. juuni 2013. aasta kirjas teisi liikmesriike Taani ja Rootsi taotlusest. Komisjon teatas 14. juuni 2013. aasta kirjas Taanile ja Rootsile, et tal on kogu vajalik teave taotluste hindamiseks. Üldine taust Taani ja Rootsi on üheskoos kehtestanud käibemaksu tagastamise lihtsustatud eeskirjad seoses Taani ja Rootsi vahelise Sundi püsiühenduse teemaksudega. Seda peeti vajalikuks, kuna tavapärased käibemaksueeskirjad põhjustaksid nii maksumaksjatele kui ka ametiasutustele üleliigset paberitööd. Käibemaksudirektiivi artiklites 168, 169, 170 ja 171 esitatud tavapäraste käibemaksueeskirjade kohaselt tuleb käibemaks maha arvata liikmesriigis, kus see kuulus tasumisele või tasuti. Kuna Sundi püsiühendus asub osaliselt Taani ja osaliselt Rootsi territooriumil, tuleks püsiühenduse kasutamise eest nõutavalt teemaksult tasutud käibemaks tagastada selles ulatuses, milles teemaks on seotud kummagi riigi territooriumiga. Nimelt tuleks 50% käibemaksust tagastada Taanis ja 50% Rootsis. Tegelikkuses tähendab see seda, et kas Taanis või Rootsis registreeritud maksukohustuslased saaksid regulaarsete käibemaksudeklaratsioonide alusel registreerimisliikmesriigis tagasi üksnes 50% käibemaksust. Ülejäänud 50% tuleks teiselt liikmesriigilt tagasi taotleda direktiivi 2008/9/EÜ[5] tagastamise korra alusel. Ka muudes liikmesriikides kui Taanis ja Rootsis registreeritud maksukohustuslased peaksid käibemaksu tagasi saama direktiivi 2008/9/EÜ kohaselt esitatud kahe tagastamistaotluse alusel, neist üks tuleks esitada Taanile ja teine Rootsile. Ka väljaspool ELi territooriumi registreeritud maksukohustuslased peaksid esitama direktiivi 86/560/EMÜ[6] kohased tagastamistaotlused nii Taanile kui ka Rootsile. Taani ja Rootsi suhtes kehtiv erand lihtsustab käibemaksueeskirju, mis käsitlevad käibemaksu tagastamist. Erand võimaldab esitada ühe tagastamistaotluse teemaksult tasutava käibemaksu kohta. Lihtsustatud eeskirjad on järgmised: Taanis ja Rootsis registreeritud maksukohustuslastel on siseriiklikus käibemaksudeklaratsioonis õigus maha arvata teemaksudelt tasutava ja mahaarvatava käibemaksu kogusumma, sealhulgas käibemaksu see osa, mis tuleneb püsiühenduse kasutamisest liikmesriigi territooriumil, kus maksukohustuslased ei ole registreeritud. Muudes liikmesriikides kui Taanis ja Rootsis ning väljaspool liikmesriike registreeritud maksukohustuslased esitavad taotluse mahaarvatava käibemaksu tagastamiseks vastavalt direktiivis 2008/9/EÜ või direktiivis 86/560/EMÜ sätestatud menetlusele üksnes Rootsi asutustele. Taani ja Rootsi taotlevad kehtivate lihtsustatud eeskirjade pikendamist. Rootsi poolt tema taotluse I lisas esitatud statistiliste andmete kohaselt kujutab maksukohustuslastele ettenähtud erand endast Sundi püsiühenduse teemaksude käibemaksu tagastamise korra märkimisväärset lihtsustust, mis on osutunud edukaks. Ka komisjon on arvamusel, et seda liiki piiriülene mahaarvamine kujutab endast ettevõtete kohustuste lihtsustamise mudelit, mida võiks pikas perspektiivis laiendada ühtlustatud ühe akna süsteemi kaudu. Seetõttu peab komisjon erandi kehtivusaja edasist pikendamist asjakohaseks. Võttes arvesse otsuse 2007/132/EÜ kohaldamisperioodi, teeb komisjon ettepaneku seitsme aasta pikkuseks pikenduseks. Ettepanekus käsitletavas valdkonnas kehtivad õigusnormid Taanile ja Rootsile 24. jaanuaril 2000. aastal tehtud kehtiv erand, mida pikendati 21. jaanuaril 2003 ja 30. jaanuaril 2007. Kooskõla Euroopa Liidu muude põhimõtete ja eesmärkidega Ei kohaldata. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Ei kohaldata. Ekspertarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Kavandatud otsuse eesmärk on lihtsustada Taani ja Rootsi vahelist Sundi püsiühendust kasutavatele maksukohustuslastele teemaksu käibemaksu tagastamise korda ning seega võib sellel olla positiivne majanduslik mõju. Mõju on igal juhul piiratud erandi kitsa reguleerimisala tõttu. 3. ETTEPANEKU ÕIGUSLIK KÜLG Kavandatud meetmete kokkuvõte Taanile ja Rootsile antakse luba kohaldada meedet, millega tehakse erand käibemaksudirektiivi artiklitest 168, 169, 170 ja 171 seoses maksukohustuslaste õigusega käibemaks maha arvata. Õiguslik alus 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) artikkel 395. Subsidiaarsuse põhimõte Ettepanek tehakse liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Käesolev otsus käsitleb kahele liikmesriigile nende taotlusel antud luba ja sellega ei kaasne mingeid kohustusi. Erandi piiratud reguleerimisala arvestades on erimeede vastavuses taotletava eesmärgiga. Õigusakti valik Kavandatud õigusaktid: muu. Muud õigusaktid ei oleks asjakohased järgmistel põhjustel. 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on ainus sobiv õigusakt, sest selle saab adresseerida üksikule liikmesriigile. 4. MÕJU EELARVELE Ettepanek ei mõjuta ELi eelarvet. 5. TÄIENDAV TEAVE Läbivaatamis-/muutmis-/aegumisklausel Ettepanek sisaldab aegumisklauslit. 2013/0283 (NLE) Ettepanek: NÕUKOGU RAKENDUSOTSUS, millega lubatakse Taani Kuningriigil ja Rootsi Kuningriigil pikendada erimeetme kohaldamist, millega tehakse erand ühist käibemaksusüsteemi käsitleva direktiivi 2006/112/EÜ artiklitest 168, 169, 170 ja 171 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi),[7] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Kirjades, mis registreeriti komisjoni peasekretariaadis vastavalt 3. ja 4. aprillil 2013, taotlesid Taani ja Rootsi luba pikendada erimeetme kohaldamist, millega tehakse erand direktiivi 2006/112/EÜ artiklitest 168, 169, 170 ja 171, mille kohaselt maksukohustuslased peavad käibemaksu mahaarvamisõigust kasutama ja käibemaksu tagasi saama liikmesriigis, kus see maksti. (2) Komisjon teavitas teisi liikmesriike 12. juuni 2013. aasta kirja teel Taani ja Rootsi taotlustest. Komisjon teatas 14. juuni 2013. aasta kirjas Taanile ja Rootsile, et tal on kogu vajalik teave taotluste hindamiseks. (3) Erandi taotlused on seotud Taani ja Rootsi vahelise Sundi püsiühenduse kasutamise eest nõutavatelt teemaksudelt tasutud käibemaksu tagastamisega. Kinnisvaraga seotud teenuste osutamise kohta käsitlevate käibemaksueeskirjade kohaselt tuleb Sundi püsiühenduse kasutamise eest nõutavatelt teemaksudelt tasutavast käibemaksust osa tasuda Taanile ja osa Rootsile. (4) Erandina maksukohuslaste kohustusest kasutada käibemaksu mahaarvamisõigust ja see tagasi saada liikmesriigis, kus see maksti, anti Taanile ja Rootsile luba kehtestada erimeede, mis võimaldab maksumaksjatel saada käibemaks tagasi ühest ametiasutusest. Luba anti kõigepealt nõukogu 24. jaanuari 2000. aasta otsusega 2000/91/EÜ (millega lubatakse Taani Kuningriigil ja Rootsi Kuningriigil kohaldada erimeedet, millega tehakse erand nõukogu kuuenda direktiivi 77/338/EMÜ (kumuleeruvate käibemaksudega seotud liikmesriikide õigusaktide ühtlustamise kohta) artiklist 17)[8] ning seda pikendati otsustega 2003/65/EÜ[9] ja 2007/132/EÜ[10]. (5) Kõnealust erandit õigustanud õiguslik ja faktiline olukord ei ole muutunud ja on endiselt olemas. Taanil ja Rootsil tuleks seetõttu lubada erimeetme kohaldamist jätkata veel ühe piiratud ajavahemiku jooksul. (6) Erandil ei ole negatiivset mõju käibemaksust tulenevatele liidu omavahenditele, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artiklite 168, 169, 170 ja 171 sätetest lubatakse käesolevaga Rootsil ja Taanil kohaldada kaht riiki ühendava Sundi püsiühenduse kasutamise eest tasutud teemaksude käibemaksu tagastamiseks järgmist menetlust: a) Taanis registreeritud maksukohustuslased võivad oma õiguse (Rootsi territooriumil asuva püsiühenduse osa kasutamise eest tasutud käibemaks maha arvata) kasutamiseks kanda käibemaksu Taanis esitatavatesse perioodilistesse deklaratsioonidesse; b) Rootsis registreeritud maksukohustuslased võivad oma õiguse (Taani territooriumil asuva püsiühenduse osa kasutamise eest tasutud käibemaks maha arvata) kasutamiseks kanda käibemaksu Rootsis esitatavatesse perioodilistesse deklaratsioonidesse; c) maksukohustuslased, kes ei ole registreeritud kummaski eespool nimetatud liikmesriigis, peavad teemaksude käibemaksutagastust, sealhulgas Taani territooriumil asuva püsiühenduse osa kasutamise eest makstud teemaksu käibemaksu osa tagastust, taotlema Rootsi ametiasutustelt direktiivis 2008/9/EÜ või direktiivis 86/560/EMÜ sätestatud korras. Artikkel 2 Käesolevat otsust kohaldatakse alates 1. jaanuarist 2014 kuni 31. detsembrini 2020. Artikkel 3 Käesolev otsus on adresseeritud Taani Kuningriigile ja Rootsi Kuningriigile. Brüssel, Nõukogu nimel eesistuja [1] ELT L 347, 11.12.2006, lk 1. [2] EÜT L 28, 3.2.2000, lk 38. [3] EÜT L 25, 30.1.2003, lk 40. [4] ELT L 57, 24.2.2007, lk 10. [5] ELT L 44, 20.2.2008, lk 23. [6] EÜT L 326, 21.11.1986, lk 40. [7] ELT L 347, 11.12.2006, lk 1. [8] EÜT L 28, 3.2.2000, lk 38. [9] EÜT L 25, 30.1.2003, lk 40. [10] ELT L 57, 24.2.2007, lk 10.